stanford-oval/wikipedia huggingface dataset:
Hisako Koyama

| Hisako Koyama |
| --- | --- |
 Hisako Koyama vuonna 1951.
Henkilötiedot
Syntynyt: 1916 Tokion prefektuuri, Japani
Kuollut: 6. huhtikuuta 1997
Koulutus ja ura
Opettaja:  Issei Yamamoto
Tutkimusalue:  auringonpilkut
Hisako Koyama (jap. 小山 ひさ子, Koyama Hisako; 1916 Tokion prefektuuri – 6. huhtikuuta 1997) oli japanilainen tähtitieteilijä, joka keräsi kymmenien vuosien aikana kattavan havaintoaineiston auringonpilkkujen esiintymisestä.
Elämä > Lapsuus ja nuoruus

Hisako Koyama syntyi vuonna 1916 silloisessa Tokion prefektuurissa. Hän valmistui 1930-luvulla Tokion tyttöjen lukiosta, jonka myötä hän saavutti koulutustason, joka oli tuohon aikaan Japanissa harvinainen tytöille.
Koyama kiinnostui jo nuorena maapallon ulkopuolisten taivaankappaleiden tarkkailusta ja luki innokkaasti aihetta käsittelevää kirjallisuutta. Hän sai isältään lahjaksi linssikaukoputken, jonka avulla hän alkoi tarkkailla tähtitaivasta. Toisen maailmansodan aikaan Japanissa oli usein ilmahälytysharjoituksia, joiden aikana kaupunki pimennettiin. Olosuhteet sopivat erinomaisesti tähtien tarkkailuun.
Elämä > Ura tähtitieteilijänä

Koyama oli todennut, että hänen 36 millimetrinen kaukoputkensa ei riittänyt kuun tarkkailuun, jonka vuoksi hän käänsi huomionsa kohti aurinkoa ja auringonpilkkuja. Aluksi Koyama ei onnistunut löytämään auringonpilkkuja, koska auringon aktiivisuudessa oli käynnissä minimijakso, mutta kuukauden yrittämisen jälkeen hän onnistui laatimaan ensimmäisen aurinkopilkkuluonnoksensa. Hän toimitti luonnoksen Japanin tähtitieteellisen järjestön aurinkojaoston puheenjohtajalle, professori Issei Yamamotolle, joka vahvisti havaintojen olevan auringonpilkkuja ja kannusti Koyamaa jatkamaan auringontarkkailuaan.
Koyama kehitti auringontarkkailun taitojaan Yamamoton opastuksessa käyttäen niin kutsuttua vaimennettua suorakatselumenetelmää, jonka avulla auringonpintaa voidaan havainnoida turvallisesti. Menetelmässä auringon valo heijastetaan kaukoputken kautta paperille, johon luonnostellaan auringon aktiivisuutta ja ominaisuuksia sekä kirjataan muita havaintoja. Koyama pääsi tarkkailemaan aurinkoa 20 cm kaukoputkella Tokion tiedemuseossa ensin maallikkona ja vuodesta 1946 lukien museon henkilöstön jäsenenä. Hän myös julkaisi artikkeleita ja kolumneja sekä esitteli avaruutta ja museon tähtitieteellistä työtä luonnontieteellisen museon vierailijoille. Koyama eläköityi työstään vuonna 1981, mutta jatkoi säännöllistä työtään auringonpilkkujen dokumentoinnin parissa myöhemminkin.
Koyama piirsi havaintojaan yli neljänkymmenen vuoden ajan. Hänen vuosien 1947 ja 1985 välisenä aikana keräämänsä 8 000 auringonpilkkuryhmän dokumentointiaan julkaistiin monografiana vuonna 1985. Elämänsä aikana hän teki yli 10 000 luonnosta auringosta. Koyama kuoli vuonna 1997 ollessaan noin 80-vuotias.
Perintö

Koyaman käsin piirrettyjen auringonpilkkujen aineisto on osoittautunut merkittäväksi nykytutkimuksellekin. Erityisen merkittävää aineistossa on siihen kuuluvien dokumenttien yhdenmukaisuus, sillä havainnot tehtiin saman henkilön toimesta, samasta maantieteellisestä paikasta ja pääsääntöisesti samalla kaukoputkella.
Bodilaiset kielet

Bodilaiset kielet on kieliryhmä, joka kuuluu sinotiibetiläisten kielten tiibetiläis-burmalaiseen ryhmään.
Kieliryhmä sijoittuu maantieteellisesti Tiibetin eteläpuolelle Himalajan vuoristoon Kiinan ja Intian rajalle. Lisäksi alueeseen kuuluvat sellaiset maat kuin Pakistan, Nepal ja Bhutan. Kieliryhmään kuuluu 54 kieltä, joita ovat mm. tiibet, dzongkha ja šerpa.
Inode

inode on Unixin kaltaisten käyttöjärjestelmien tiedostojärjestelmissä käytetty massamuistille tallennettu tietorakenne, joka säilyttää metadataa tiedostosta.
Unixissa tiedostojärjestelmän hakemisto säilyttää ainoastaan tiedoston nimen, ja linkin sen inodeen, jossa muut tiedot sijaitsevat.
Tallennetut tiedot

POSIX-standardin mukaan inode pitää kirjaa laitteesta (tiedostojärjestelmästä) jolla tiedosto sijaitsee, inoden numeron, käyttöoikeusbitit, tiedoston omistavan käyttäjän ja ryhmän numeron, tiedoston koon ja sille varattujen lohkojen määrän, aikaleimat. Unix pitää myös kirjaa inoden linkkien määrästä ja stardardin mukaan inode kertoo lisäksi suositellun blokkikoon tiedoston lukemiseksi.
inode voi käyttöjärjestelmästä sen tukemista tiedostojärjestelmästä riippuen sisältää myös muita tietoja, joita varten inodelle varataan lisää tilaa.
Tiedoston omistaja ja ryhmä on ilmoitettu kokonaislukuna. Tämän vuoksi käyttäjien tiedostot sisältävää tiedostojärjestelmää ei usein voi siirtää toiseen järjestelmään, jos niillä ei käytetä yhteisiä kirjautumistietoja, jotka on haettu jostain hakemistopalvelusta kuten NIS. Ilman tätä käyttöjärjestelmän passwd- ja group-tietokannat sisältävät käyttäjänimien ja numeroiden välisen yhteyden.
POSIX-järjestelmä tallentaa tiedostolle kolme aikaleimaa (Unix-ajan time_t-muodossa):
mtime on viimeinen tiedoston muutospäivä
ctime on "status change", mikä viittaa inode muuttamiseen
atime on viimeinen tiedoston avauspäivä
On huomattava että Unix ei tallenna tiedoston alkuperäistä luomispäivää kuten MS-DOS tai Windows. atime on osoittautunut ongelmalliseksi sen vaatiman levy-I/O:n vuoksi ja flash-muisteilla, joita kirjoitus levylle aikaleimojen päivittämiseksi kuluttaa.
inoden tietoja luetaan stat(2)-järjestelmäkutsulla.
Ominaisuuksia

Unixin tavasta käsitellä tiedostoja inoden kautta seuraa muutamia erikoisuuksia. Tiedostolla voi olla useita nimiä ja se voi esiintyä eri paikoissa tiedostojärjestelmässä varaamatta tilaa useaan kertaan. Tämä on Unixissa kova linkki tiedostoon.
Unix vaatii että jokaiselle inodella pitää olla ainutkertainen inoden numero (POSIX-standardissa "File serial number"). Joissain tapauksissa käyttöjärjestelmä joutuu simuloimaan tätä ominaisuutta ja keksimään inode-numerot tiedostojärjestelmissä, missä niitä ei ole (kuten MS-DOS:in FAT).
Monissa vanhemmissa tiedostojärjestelmissä inodet varataan kiinteästi, kun tiedostojärjestelmä alustetaan. Täten ne voivat loppua kesken, eikä uusia tiedostoja voi luoda, vaikka levyllä olisi tilaa. Tämän vuoksi levylle luotavien inodejen määrää voi säätää.
Esimerkiksi Linuxin ext2- ja ext3-tiedostojärjestelmissä inoden koko on 128 tavua ja oletusasetuksilla oletetaan että levyn voi tallentaa täyteen kahden kilotavun tiedostoja inodejen loppumatta.
Tilanvaraus

inoden ylimääräistä tilaa käytetään useissa tiedostojärjestelmissä myös tilanvaraukseen. Tämä on käyttöjärjestelmän sisäinen käytäntö, eikä näitä tietoja voi välttämättä lukea järjestelmäkutsuilla.
Alkuperäinen Unix File System tallensi inoden perään osoittimet tiedostolle varattuihin lohkoihin. Näitä nimitetään suoriksi datalohkoiksi (Direct Data Blocks). Koska UFS:n toteutuksessa inodeen ei mahdu kuin 11 tai 13 osoitinta, pitää lisätilalle varata epäsuoria lohkoja (Indirect Data Blocks) ja edelleen kahdesti epäsuoria lohkoja. Epäsuorat lohkot varataan tarvittaessa, eivätkä ne vähennä inodejen määrää.
Toteutus on kopioitu Linuxin ext2, ext3 -sarjan tiedostojärjestelmiin.
Jossain tiedostojärjestelmissä inoden tilaan voi suoraan tallentaa dataa. Esimerkiksi XFS mahdollistaa pienen tiedoston, hakemiston ja symbolisen linkin kohteen tallentamisen suoraan inodeen (data fork), jolloin niille ei tarvitse varata levylohkoa.
Bodil Svendsen

Bodil Margrethe Svendsen (Thirstedt; s. 4. marraskuuta 1916 Kööpenhamina) on tanskalainen entinen meloja. Hän kilpaili vuoden 1952 kesäolympialaisissa Helsingissä ja jäi naisten 500 metrin kajakkiyksiköissä viidennelle sijalle.
Ratamelonnan maailmanmestaruuskilpailuissa Svendsen voitti 500 metrin kajakkikaksikoissa Karen Hoffin kanssa kultamitalin (1948). Lisäksi hän sai siellä pronssia 600 metrin kajakkiyksiköissä ja -kaksikoissa (molemmat 1938, jälkimmäinen Ruth Langen kanssa). Bodil Svendsenin puoliso oli olympialaisiin itsekin osallistunut meloja Axel Svendsen.
Istanbulin yliopisto

| Istanbulin yliopisto> İstanbul Üniversitesi |
| --- | --- |

Perustettu:  1874/1900 (yliopistoksi)
Rehtori:  Professori Mahmut Ak
Opiskelijoita:  60 000
Jatko-opiskelijoita:  8 000
Sijainti:  Istanbul,  Turkki
Yliopiston pääportti
Istanbulin yliopisto (turk. İstanbul Üniversitesi) on Turkin Istanbulissa sijaitseva yliopisto. Siihen kuuluu viisi kampusaluetta ja 17 tiedekuntaa. Yliopistossa on 60 000 alemman tutkinnon opiskelijaa ja 8 000 ylemmän tutkinnon suorittajaa. Henkilökuntaa yliopistossa on 6 000.
Yliopisto kuuluu Coimbra-ryhmään.
Historia

Yliopiston juuret pohjaavat madrassaan, joka perustettiin, kun Mehmed II oli valloittanut Istanbulin eli silloisen Konstantinopolin 1400-luvulla. Madrassa oli uskonnollinen koulu, ja siinä koulutettiin yhteiskunnan eliittiä. Koulutus ei kuitenkaan vastannut ajan vaatimuksia, ja vuonna 1863 perustettiin korkeakoulu nimeltä Darülfünun-i Osmani, jonka toiminta kuitenkin lakkasi vuonna 1871. Vuonna 1874 Darülfünun-i Sultani alkoi järjestää ranskankielisiä oikeustieteen luentoja, mutta sekin suljettiin vuonna 1881. Yliopiston toiminta alkoi uudelleen vuonna 1900 nimellä Darülfünun-i Shahane. Tuolloin toimintansa aloittivat teologinen, humanistinen, matemaattinen, luonnontieteellinen ja kielitieteellinen tiedekunta, ja tuolloin voidaan nähdä oppilaitoksen vakiintuneen yliopistoksi.
Vuonna 1924 Kemal Atatürk lakkautti madrassat ja nykyisen yliopiston edeltäjä Istanbul Darülfünunu perustettiin. Siihen kuuluivat tuolloin lääketieteen, oikeustieteen, kirjallisuuden, teologian ja luonnontieteiden tiedekunta.
Yliopiston opettajina toimi useita saksalaisia akateemikkoja, jotka pakenivat Saksasta toisen maailmansodan aikaan.
Aiheesta muualla

Wikimedia Commonsissa on kuvia tai muita tiedostoja aiheesta .
Yliopiston kotisivu (englanniksi)
Bodil Kornbek

Bodil Holmgren Kornbek (s. 10. elokuuta 1961 Kööpenhamina) on tanskalainen poliitikko. Hän kuului kymmenen vuoden ajan kristillisdemokraatteihin ja istui Folketingetissä vuosina 2001–2005. Vuonna 2005 Kornbek seurasi Marianne Karlsmosea puolueensa puheenjohtajana. Vuonna 2008 hän loikkasi sosiaalidemokraatteihin.
Bomber Weekend

Bomber Weekend on Bomber Oy:n vuosittain järjestämä moottoripyöräfestivaali, jonka kesto on 3 päivää. Tapahtuman yhteydessä järjestetään mm. Pohjoismaiden stuntriding- ja endon- (etupyörälläajon) mestaruuskilpailut sekä erilaisia kiihdytyskilpailuja.
Tapahtuma on järjestetty seitsemänä vuonna.
-01 Motoparkin moottorirata
-03 Kemoran moottorirata
-04 Kiikalan lentokeskus
-05 Kiikalan lentokeskus
-06 Kiikalan lentokeskus
-08 Motoparkin moottorirata
-09 Motoparkin moottorirata
2005 tapahtumassa nähtiin useita ulkomaalaisia esiintyjiä, mm. Skotlannin Kevin Charmichael ja Ruotsin Matti Tepsa sekä Ghostrider. Vierailijoita tapahtumalla oli noin 9700.
2006 tapahtumassa rikottiin muun muassa kuminpolton maailmanennätys, 184 moottoripyörää polttamassa kumia samanaikaisesti.
Bomber-ajattelumaailma syntyi vuonna 1998 pääkaupunkiseudulla ja samana vuonna järjestettiin ensimmäinen Bomber-ilta Vauhtitiellä. Bomber-ilmiö on tuonut Suomeen stuntridingin joka on koko ajan kasvava harrastus. Fighter-moottoripyöriä alettiin rakentaa Suomessa. Nykyään suomalaisissa auto- ja moottoripyörännäyttelyissä on omat kategoriat Fighter-pyörille.
Bomber-harrastus on elämäntapa monille motoristeille.
Aiheesta muualla

Bomberweekendsin sivut (Arkistoitu – Internet Archive)
Bomber.fi
Bombus polaris

| Bombus polaris |
| --- | --- |

Tieteellinen luokittelu
Kunta::  Eläinkunta Animalia
Pääjakso::  Niveljalkaiset Arthropoda
Luokka::  Hyönteiset Insecta
Lahko::  Pistiäiset Hymenoptera
Yläheimo::  Apoidea
Heimo::  Mesipistiäiset Apidae
Suku::  Kimalaiset Bombus
Alasuku::  Alpinobombus
Laji::  polaris
Kaksiosainen nimi
 Bombus polaris  Curtis, 1835 
Katso myös
   Bombus polaris Wikispeciesissä   Bombus polaris Commonsissa 
Infobox OKNimi-testi OK: 
Bombus polaris on yleinen arktinen kimalaislaji, jolla ei ole vielä vakiintunutta suomenkielistä nimeä. Bombus polaris on sosiaalinen kimalainen, joka pystyy selviytymään poikkeuksellisen alhaisissa lämpötiloissa, lähellä pakkasta. Sille on kehittynyt useita sopeutumia kylmissä olosuhteissa elämiseen. Sillä on paksumpi karvapeite kuin useimmilla muilla kimalaisilla ja se rakentaa hyvin eristettyjä pesiä.
Taksonomia

Bombus polaris kuuluu Alpinobombus alasukuun. Alpinobombus alasuvun lajit esiintyvät arktisilla ja korkeilla alppialueilla. Euraasiassa elävä tunturikimalainen Bombus pyrrhopygus on erotettu vuoden 2015 jälkeen omaksi lajikseen Bombus polaris lajista, joka elää Pohjois-Amerikassa.
Boycott (albumi)

| Boycott Boycott |
| --- | --- | --- |

Studioalbumin tiedot
 Äänitetty : 1987
 Julkaistu: 1987
 Tuottaja(t): T.T. Oksala
 Tyylilaji: rock
 Levy-yhtiö: Polarvox
Boycottin muut julkaisut
|   | Boycott 1987 | No! 1988 |
Boycott on suomalaisen rockyhtye Boycottin debyyttialbumi. Se julkaistiin vuonna 1987.
Albumi on julkaistu myös Melodija-merkin alla Neuvostoliitossa vuonna 1988.
Kappaleet

A-puoli
Crazy 'Bout Music – 3.11
Eyes of Blue – 4.19
My Sharona – 2.39
Gotta Rock – 5.04
Breakin' Free – 3.29
B-puoli
Backdoor Man – 3.26
I Want My Money Back – 3.36
Rainbow Colours – 4.11
Highway – 3.16
She's Got It – 3.40
CD-bonus
Jolene – 2.42
Muusikot

Tommi Läntinen – laulu
Ari "Hombre" Lampinen – kitara, urut
T. T. Oksala – kitara, urut
Stenka Määttänen – basso
Marko Kainulainen – rummut
Pepe Ahlqvist – huuliharppu
Heikki Keskinen – saksofoni
Jouni Kannisto – saksofoni
Jari Hongisto – pasuuna
Juha Ketola – trumpetti
The Mules – taustalaulu
Bomberman

| Bomberman |
| --- | --- |

Kehittäjä:  Hudson Soft
Julkaisija:  Hudson Soft   Sinclair Research   Nintendo   Mattel
Pelisarja:  Bomberman
Julkaistu:  1983
Lajityyppi:  toimintapeli
Pelimuoto:  Yksinpeli, moninpeli
Alusta:  MSX, ZX Spectrum, NEC PC-6001, NEC PC-8801, PC Engine, Sharp X1, Sharp MZ-700, FM-7, Famicom (NES), Famicom Disk System, Game Boy Advance
Jakelumuoto:  C-kasetti, levyke, pelimoduuli
Lisää peliartikkeleitaVideopelien teemasivulla
Infobox OK  : 
Bomberman on labyrinttimainen tietokonepeli, joka julkaistiin useille kotitietokoneille ja pelikonsoleille 1980-luvun alkupuolella. Peli on julkaistu japanissa vuonna 1983 muun muassa MSX, NEC PC-8801, NEC PC-6001, Sharp MZ-700 ja FM-7 alustoille.
Pelissä pelataan Bomberman-nimisellä hahmolla, jonka täytyy päästä tehtaasta läpi selvittämällä tiensä sokkeloiden ohi ja varomalla vihollisia. Ulospääsyovet on tukittu kivillä, joten Bombermanin täytyy tuhota niitä pommeilla. Pelissä on myös tavaroita, jotka auttavat pelaajan pommeja, kuten esimerkiksi tulikyky, mikä parantaa pommien räjähtävyysaluetta. Pelissä on yhteensä 50 tasoa. Pelistä on tehty useita muita (muiden tekijöiden) versioita.
Ruudunkaappaus pelistä.
Sarjan ensimmäinen peli on julkaistu Britanniassa nimellä Eric and the Floaters sekä nimellä Dyna Blaster.
Aiheesta muualla

Eric and the Floaters MobyGamesissa (englanniksi)
Bomberman MobyGamesissa (englanniksi)
Bombo

| ”Bombo” Adelén |
| --- | --- | --- |

Singlen tiedot
 Julkaistu: 30. tammikuuta 2013
 Tyylilaji: Pop, dancepop, latinapop
 Kesto: 03.00
Adelénin muut singlet
|   | ”Bombo” 2013 | ”Baila Conmigo” 2013 |
Bombo on norjalaislaulaja Adelénin vuonna 2013 julkaistu single. Se oli yksi Melodi Grand Prix 2013-kilpailun finalistiehdokkaista edustamaan Norjaa vuoden 2013 Euroviisuissa Malmössä, Ruotsissa.
Kappale pääsi Top 10-finalistien joukkoon ja valittiin yhdeksi neljästä kappaleesta Gold Finaliin. Se sijoittui lopulta toiselle sijalle, voittajan ollessa Margaret Berger kappaleella "I Feed You My Love".
Vaikka Bombo ei voittanutkaan lopullisessa valitsemisessa, se osoittautui erittäin suosituksi norjalaiselle yleisölle, päästen suoraan 2. sijalle Norjan iTunes-listoilla.
Listat

| Listat (2013) | Paras Sijoitus |
| --- | --- |
Norja (VG-lista): 1
Suomi (Suomen virallinen lista): 6
Tanska (Tracklisten): 38
Puola (ZPAV): 36
Ruotsi (Sverigetopplistan): 23

Käännös suomeksi
Brandon Duhaime

| Brandon Duhaime |
| --- | --- |

Henkilötiedot
Syntynyt: 22. toukokuuta 1997 (ikä 27) Coral Springs, Florida
Kansalaisuus:   Yhdysvallat
Jääkiekkoilija
Pelipaikka:  oikea laitahyökkääjä
Maila:  vasen
Pituus:  188 cm
Paino:  91 kg
Seura
Seura:  Washington Capitals
Sarja:  NHL
Pelinumero:  22
Pelaajaura
Pääsarjaura:  2021–
Aik. seurat:  Iowa Wild (AHL) Minnesota Wild (NHL) Colorado Avalanche (NHL)
NHL-varaus:  106. varaus, 2016 Minnesota Wild
Brandon Duhaime (s. 22. toukokuuta 1997 Coral Springs, Florida, Yhdysvallat) on yhdysvaltalainen jääkiekkoilija, joka edustaa NHL-joukkue Washington Capitalsia. Minnesota Wild varasi hänet neljännellä kierroksella 106. varausvuorolla vuoden 2016 varaustilaisuudessa. Hänen pelipaikkansa on oikea laitahyökkääjä ja hän kätisyytensä on vasen. Duhaime on pelannut NHL-urallaan 131 runkosarjan ottelua. Näissä hän on tehnyt 15 maalia ja 12 syöttöä eli 27 tehopistettä. Tilastot päivitetty 10. kesäkuuta 2023. Maaliskuussa 2024 Wild kauppasi Duhaimen Colorado Avalancheen vaihdossa kolmannen kierroksen varausvuoroon vuoden 2026 varaustilaisuudessa.
Heinäkuussa 2024 Duhaime teki vapaana agenttina Washington Capitalsin kanssa kaksivuotisen ja yhteensä 3,7 miljoonan dollarin arvoisen sopimuksen.
Brooklyn’s Finest

| Brooklyn’s Finest |
| --- | --- |

Ohjaaja:  Antoine Fuqua
Käsikirjoittaja:  Michael C. Martin
Tuottaja:   Elie Cohn  Basil Iwanyk  John Langley  Avi Lerner  John Thompson 
Säveltäjä:  Marcelo Zarvos
Kuvaaja:  Patrick Murguia
Leikkaaja:  Barbara Tulliver
Pääosat:   Richard Gere  Don Cheadle  Ethan Hawke  Wesley Snipes 
Valmistustiedot
Valmistusmaa:  Yhdysvallat
Tuotantoyhtiö:  Millennium Films
Levittäjä:  Overture Films
Ensi-ilta:   SFF 16. tammikuuta 2009  Yhdysvallat 5. maaliskuuta 2010  Suomi 18. kesäkuuta 2010 
Kesto:  132 minuuttia
Alkuperäiskieli:  englanti
Budjetti:  17 000 000 dollaria
Tuotto:  36 440 201 dollaria
Aiheesta muualla
IMDb 
Elonet
AllMovie
Infobox OKNimi-testi OK: 
Brooklyn’s Finest on Antoine Fuquan ohjaama rikoselokuva vuodelta 2009. Elokuvan on käsikirjoittanut Michael C. Martin ja pääosissa nähdään Richard Gere, Ethan Hawke, Don Cheadle ja Wesley Snipes.
Elokuva saapui teattereihin vuoden 2010 puolella, mutta sen tuotantovuodeksi on merkitty 2009, koska elokuvaa esitettiin kotimaassaan Yhdysvalloissa syksyllä 2009.
Juoni

Elokuva kertoo kolmesta newyorkilaisesta poliisista sekä yhdestä juuri vankilasta päässeestä entisestä huumekuninkaasta. Eddie (Gere) on juuri eläkkeelle siirtymässä oleva poliisi, joka viimeisen työviikkonsa aikana alkaa leikkimään sankaria. Sal (Hawke) on rahavaikeuksista kärsivä poliisi, jonka pieni palkka ei millään tunnu riittävän uuden talon ostoon, homeisen talon sijasta. Tango (Cheadle) on kyllästynyt peitehommiin ja haluaa päästä niistä pois. Neljäntenä päähenkilönä on Tangon paras ystävä, Wesley Snipesin esittämä Caz, joka on juuri palannut vankilasta ja haluaa takaisin isoihin kuvioihin.
Aiheesta muualla

Tirronen, Lumi: Brooklyn’s Finest Film-O-Holic.com.  6.8.2010. Viitattu 1.8.2021.
Brooklyn’s Finest Episodi.  17.6.2010. Viitattu 1.8.2021.
Bengt Uggla

Bengt Uggla
Bengt Gustafsson Uggla (9. syyskuuta 1894 Solna – 26. helmikuuta 1937 Tukholma) oli ruotsalainen nykyaikainen viisiottelija. Hän edusti seuratasolla tukholmalaista I1 IF:ää. Uggla osallistui Antwerpenin olympialaisiin 1920, joissa hän sijoittui neljänneksi.
Bengtin isoveli Bertil oli urheilija, joka kilpaili muun muassa nykyaikaisessa viisiottelussa.
Henrik Purjehtija

| Henrik Purjehtija |
| --- | --- |

Viseun herttua
 1394–1460  
Henkilötiedot
Koko nimi:  Henrique de Avis
Syntynyt: 4. maaliskuuta 1394 Porto
Kuollut: 13. marraskuuta 1460 (66 vuotta) Sagres
Vanhemmat:  Juhana I Lancasterin Filippa
Tiedot
 Nimikirjoitus
Henrik Purjehtija (4. maaliskuuta 1394 – 13. marraskuuta 1460) oli portugalilainen prinssi, joka perusti purjehduskoulun Sagresin niemelle ja varusti laivoja pitkiä matkoja varten. Hän houkutteli purjehtijoita jättämään kotoisen Välimeren ja suuntaamaan lähes tuntemattomalle Atlantille. Tätä varten kehitettiin entistä merikelpoisempia laivatyyppejä. Prinssi Henrik pani alulle Portugalin löytöretket ja sai tästä lisänimen "Purjehtija", vaikkei itse osallistunutkaan pitkille matkoille. Hänestä käytetään myös nimeä Henrik Merenkulkija. Huomattavasta urastaan huolimatta hän ei missään vaiheessa ollut Portugalin kuninkaana.
Perhesuhteet

Henrik oli kuningas Juhana I:n neljäs poika. Hänen äitinsä, Lancasterin Filippa, oli englantilaisen Juhana Gentin tytär. Henrikistä tuli Kristuksen veljeskunnan suurmestari ja hän otti tavoitteikseen laajentaa tunnettua maailmaa Cape Bojadorin toiselle puolen, avata uusia kauppareittejä ja levittää kristinuskoa.
Henrik aloittaa löytöretket

Portugalin kuningas Juhana I oli jo 1415 noussut maihin Afrikassa ja muun muassa valloittanut Ceutan, joka oli Pohjois-Afrikan kaupan solmukohta. Henrik oli tuolloin 21-vuotiaana osallistunut valloitukseen, ja kuningas nimitti hänet Ceutan kuvernööriksi. Henrik oleskeli enimmäkseen Sagresissa Euroopan lounaisimman niemen Cabo de São Vicenten rannalla koettaen tähtitieteilijöiden ja maantieteilijöiden seurassa parannella kompassia ja muita apuvälineitä merenkulun helpottamiseksi. Tunnetuin hänen avustajistaan oli katalonialainen kartografi Jehudà Cresques. Henrikin pyrkimyksenä oli päästä käsiksi Afrikan tuottoisaan kulta- ja norsunluukauppaan.
Sagresin merenkulkukoulu Lagosin pikkukaupungissa kokosi yhteen laivanrakennuksen ja merenkulun ammattilaisia. Heillä oli kokemusta kalastuksesta Pohjois-Atlantilla 1300-luvun karavelityyppisillä aluksilla. Karaveli oli kevyt ja nopea alus, ja sillä saattoi luovia vastatuuleen. Se oli matalakulkuinen, joten se sopi rannikoiden tutkimiseen.
Tähän asti tunnettiin Afrikan länsirannasta ainoastaan se osa, joka oli Marokon eteläisen niemen Cabo Nãon pohjoispuolella. Siitä niemestä katsottiin alkavan kuuman vyöhykkeen eikä etelämmäksi ollut uskallettu purjehtia. Merimiestarinoissa kerrottiin, että siellä on ilma hehkuvaa ja vesi kiehuvaa. Kanariansaaret kuitenkin tunnettiin, koska genovalaiset laivat olivat käyneet siellä jo noin 1340. Paavi oli silloin lahjoittanut saaret Kastilian kuninkaalle.
Seitsemän menestyksellistä matkaa

Vuosina 1421-1433 Henrik lähetti matkaan 15 retkikuntaa, joiden tavoitteena oli kiertää Länsi-Saharan Kap Bojador. Matkaa oli Gibraltarilta 1 400 km. Syksyllä 1415 lähtenyt retkikunta saapui jo Cabo Bojadorin lähelle, mutta palasi sieltä tyhjin toimin. Osa retkikunnista ei koskaan palannut. Kukaan ei tiennyt, mitä niemen takaa löytyisi. Saharan hiekka värjäsi paikoin meren ruskeaksi, joka sai merimiehet pelkäämään veden kiehuvan. Myös asukkaiden musta ihonväri todisti heille samaa. Henrik kutsui luokseen Gil Eanesin ja Alfonso Baldalan, jotka kunniasanallaan vakuuttivat, etteivät palaa ennen kuin löytävät jonkin uuden maan. Vuonna 1434 he purjehtivat Kap Bojadorin taakse ja 1435 sieltä löytyi joki, jolle annettiin nimi Rio de Oro, kultainen joki. Saavutus lasketaan Gil Eanesin ansioksi.
Jo tätä ennen merenkulkijat näkivät kirkkaalla ilmalla pohjoisessa etäällä näköpiirin reunalla saaren. Madeiralle purjehti vuonna 1419 João Gonçalves Zarcon ja Tristão Vaz Teixeiran johtama retkikunta. Koko saari oli yhtenä ainoana tiheänä metsänä, joka portugalilaisten tultua syttyi tuleen. Henrik perusti sinne siirtokunnan ja kuljetutti viljelyä varten Kyprokselta öljypuita ja Sisiliasta sokeriruokoa. Vuonna 1432 löytyivät vielä etäämpää pohjoisesta Azorit, jotka silloin olivat asumattomat. Sinnekin perustettiin siirtokunta.